《吴宣抚故宅》
宋代·王翥

社稷疲奔命，乾坤服至诚。
扶持三蜀在，出入两朝荣。
豕犬有遗恨，麒麟空复情。
家声隤已尽，国法用犹轻。
成季翻无后，花卿浪得名。
门庭黄鸟语，几杖绿苔生。
威福何偏重，精神恐不平。
无几蒙世立，凡百慎持盈。

作者简介：宋成都人，字一飞。宁宗开禧间，吴曦谋反来请，翥佯病风瘖，潜往安丙处，谋诛曦。事定，匿巴中，为农终身。